**Maľovanie kraslíc voskom**

Tradícia obdarovávania šibačov a polievačov počas sviatkov Veľkej noci maľovanými vajíčkami má najmä medzi Slovanmi dávne korene. Kraslice boli v minulosti symbolom jari, prebúdzajúceho nového života, tepla a svetla. My budeme maľovať kraslice voskom. Na vytvorenie voskových kraslíc sa používajú slepačie, kačacie a husacie vajíčka.

Potrebujeme:

* vyfúknuté slepačie, kačacie vajíčka
* farebné vosky alebo voskové farbičky, kahanec
* ceruzku, špendlík,
* lak, akrylové farby

**Maľovanie kraslíc voskom – postup práce:**

Škrupinku dôkladne umyjeme a utrieme tak, aby na nej nezostali stopy po mastnote. Plánovaný vzor si vopred nakreslíme na vajíčko. Na elektrickom variči v kovovej mištičke si rozpustíme nalámané voskové farbičky. Roztopený vosk nanášame pomocou špendlíkovej hlavičky uchytenej v ceruzke na vajíčko. Špendlík namáčame do vosku pred nanesením každej bodky či čiarky.



Ak chceme môžeme najskôr vajíčka zafarbiť akrilovou podkladovou farbou a až po zaschnutí podkladovej farby nanášať voskové ornamenty. Na koniec vajíčko preleštíme bavlnenou handričkou a potrieme akrilovým lakom alebo prestriekame lakom na vlasy, aby sme chránili voskový povrch.